Kim Valentin (V), 2024-02-06:
Det er altid spændende at stå til sådan en redegørelsesdebat og særlig om EU i den her tid.
Jeg har taget nogle emner ud af redegørelsen, som fylder en del hos Venstre, så derfor vil jeg nøjes med dem.
Men jeg håber, vi får en god debat bagefter.
Krigen i Ukraine fylder.
Den skal fylde i dagsordenen.
Det gør den også i redegørelsen.
Det skal den, fordi Europa lige nu presses af autoritære kræfter som f.eks. Putin og Rusland.
Men det er jo ikke det eneste; vi ser, at det sprækker rigtig mange steder.
Det liberale demokrati, som Europa er formet af, og som EU er og har været en beskytter af, er under pres.
Menneskerettigheder er ikke længere givet mange steder i verden, og retsstaten er svækket i store dele af verden.
Ja, selv inden for EU's grænser er retsstaten faktisk svækket.
Demokratiet udvandes stille og roligt, hvis ikke vi bliver ved med at kæmpe for de værdier og de rettigheder, der ligger i demokratiet, som ligger i EU, og som EU bygger på.
Hvis Ukraine taber, tabes alle de værdier, EU og Vesten har kæmpet for i alle de her år.
Det skal vi bare huske på.
Der er givet 70 mia. euro til Ukraine, og der er givet 50 mia. euro fremadrettet 2024-2027.
Jeg tror ikke, det stopper der.
Jeg tror, at det her sikkert bliver dyrt, rigtig dyrt.
Men i Venstre mener vi, at der simpelt hen ikke kan sættes en pris på den frihed, som EU skaber, som demokratiet skaber, og som menneskerettighederne skaber.
Så vi mener, at vi kommer til at støtte Ukraine hele vejen til sejren over Rusland.
Vi får ikke fred i Europa, hvis Ukraine taber.
Vi får fred, hvis Rusland taber.
Det er en meget vigtig del af den her redegørelse, at det gøres helt klart, og jeg synes faktisk, at den gør det, og jeg synes faktisk også, at EU har gjort det supergodt på den her dagsorden.
Det er en af de ting, der samler os, også selv om Orbán en gang imellem er nødt til at gå ud af døren for at være med i noget.
Vi skal bare huske på, at hvis han ikke var til stede i rummet, var det værre, så var vi mere spredt i Europa.
Derfor er det vigtigt, at han sidder der og en gang imellem – man kan grine af det – drikker lidt meget vand og må gå ud på toilettet, mens andre tager en beslutning.
Man kan grine af det, men det er vigtigt, at vi er der.
Det er vigtigt, at vi gør det.
EU har også præsteret stort på klimadagsordenen med fit for 55.
Næsten alt er fuldført i 2023.
Det er en dagsorden, Danmark tager lederskab over, både i EU og i verden, og jeg havde selv fornøjelsen af at være med ved COP 28 i Dubai og lagde mærke til, at vi rent faktisk blander os i virkelig mange beslutninger gennem EU og i verden.
Der bliver set op til os i de her forhandlinger; de venter på os i de her forhandlinger.
Selv store lande ser på, hvad vi gør.
Og der er brug for det her lederskab; der er brug for, at Danmark går foran.
Vi skal ikke løbe foran de andre; vi skal vise vejen, og det viser man bedst ved at gå foran.
Industripolitik er også et vigtigt område, som EU har sat nye standarder på.
Gennem 2023 er et EU og et USA i hård konkurrence, vist med IRA og NCR.
Det siger jeg sådan lidt med ærgrelse, for det er et helt andet sted, vi skal hen for at finde den største udfordrer.
Statsstøttet produktion i Kina og andre global south-lande er det største problem.